Ни өсөн мылтыҡ алып, баламы, оломо икәнен ҡарап тормай, үлтереүҙәр йышая? Бында шул уҡ билдәле бер идеологияның эҙе күренә. Егеттәрҙең башын нимә менәндер бутағандар, тултырғандар һымаҡ. Үҙбаһалары түбән булған бөтә малайҙар ҙа ҡулдарына ҡорал тотмай, әлбиттә. Һис шикһеҙ, был ҡоралды уларҙың ҡулына тапшырған, уларҙа ошо идеяларҙы үҫтергән, ошо процестар менән етәкселек иткән кешеләр барҙыр. Дүрт йыл элек ошондай енәйәти хәлдәр Көнбайышта күҙәтелде. Бөгөн былар беҙҙә ҡабатлана (Керчь, Ҡаҙан, Пермь, Өфө). Ошондай енәйәттәрҙең үҙ кураторҙары, заказсылары һәм ойоштороусылары бар, тигәнде күҙҙә тотам. Киң мәғлүмәт сараларында уларҙы енәйәттәштәр тип атайҙар. Ләкин төп проблема - ошо енәйәтселәр ниндәй мөхиттән алынып, енәйәттәштәр ҡулына эләгә? Улар ниндәй ғаиләлә үҫә? Беҙҙең мәғлүмәт сәйәсәтендә нимә дөрөҫ түгел? Ир-егеттәрҙе, малайҙарҙы тәрбиәләгәндә ниндәй хаталар китә? Бына ошо һорауҙарға яуап булырға тейеш йәмғиәттә.